Številka: 013-14/2023/37

Datum: 25. 9 2023

Zadeva: Zapisnik konstitutivne seje Sveta za živinorejo

Konstitutivna seja Sveta za živinorejo (v nadaljnjem besedilu: Svet) je potekala 22. 9. 2023, na MKGP Dunajska cesta 22, Ljubljana in je trajala od 13.00 do 15.00 ure.

**Prisotni člani Sveta:** izr. prof. dr. Marija Klopčič, doc. dr. Špela Malovrh, doc. dr. Silvester Žgur, mag. Danijela Bojkovski, g. Danilo Potokar, dr. Jože Verbič, mag. Andrej Kastelic, dr. Peter Kozmus, g. Tomo Wankmuller, g. Roman Savšek, g. Igor Stanonik, g. Denis Hrga, mag. Stane Bergant, g. Rok Suhodolnik, g. Klemen Brglez,

**Opravičeno odsotni člani Sveta:** doc. dr. Maksimiljan Brus, g. Alojz Varga, ga. Jana Tavčar, g. Primož Kokovica in prof. dr. Janko Mrkun.

**Ostali prisotni:** ga. ministrica Irena Šinko, g. Andrej Šalika (MKGP).

**Ostali vabljeni odsotni:** ga. Maša Žagar, g. Igor Ahačevčič, ga. Marjeta Bizjak, ga. Barbara Vintar (vsi MKGP).

**Predlagan je bil naslednji dnevni red:**

1. Volitve predsednika in namestnika predsednika Sveta za živinorejo
2. Poslovnik Sveta za živinorejo
3. Program varstva biotske raznovrstnosti v živinoreji (2024 – 2030)
4. Razno (določitev dveh ocenjevalcev predloga sprememb rejskega programa za kranjsko čebelo)

Ministrica Irena Šinko je pozdravila vse prisotne in ugotovila, da je Svet sklepčen.

Predstavljen je bil dnevni red seje Sveta in bil dan v potrditev.

**Sklep št. 1:** **Dnevni red korespondenčne seje Sveta je bil soglasno potrjen.**

**Ad 1.**

**Nagovor ministrice ter volitve predsednika in namestnika predsednika Sveta**

Ministrica je prisotne seznanila s postopkom volitev, ki jih opredeljuje Poslovnik Sveta za živinorejo.

Za predsednico Sveta je bila predlagana izr. prof. dr. Marija Klopčič.

Za namestnika predsednika Sveta sta bila predlagana dr. Jože Verbič in mag. Stane Bergant.

Kandidatka za predsednico je podala izjavo, da kandidaturo sprejme. Dr. Jože Verbič je zavrnil kandidaturo za namestnika predsednika Sveta, medtem ko jo je mag. Stane Bergant sprejel.

Glasovanje je potekalo javno. Za izr. prof. dr. Marijo Klopčič je glasovalo 14 prisotnih članov, nihče ni bil proti. Prav tako je za mag. Staneta Berganta glasovalo 14 prisotnih članov, nihče ni bil proti.

**Sklep št. 2: Člani Sveta so za predsednico Sveta izvolili izr. prof. dr. Marijo Klopčič, za njenega namestnika pa mag. Staneta Berganta. Ministrica je za sekretarko Sveta imenovala ga. Heleno Srnel.**

**Ad. 2**

**Poslovnik Sveta za živinorejo**

Predlog Poslovnika Sveta je bil članom posredovan z vabilom. Poslovnik začne veljati z dnem sprejema na seji Sveta.

Predsednica Sveta je predstavila Poslovnik Sveta za živinorejo.

Predlaga se preštevilčenje členov in poglavij, da nimamo k številkam dodanih črk kot primer 12a, preštevilčenje poglavij in dopolnitev preambule – sklica na odločbo.

**Sklep št. 3: Člani Sveta so soglasno potrdili Poslovnik Sveta za živinorejo, ki začne veljati z dnevom potrditve.**

**Ad. 3 Program varstva biotske raznovrstnosti v živinoreji (2024 – 2030)**

Program varstva biotske raznovrstnosti v živinoreji je predstavila mag. Danijela Bojkovski (vodja javne službe nalog genske banke v živinoreji).

Letos se izteče dosedanji program varstva biotske raznovrstnosti v živinoreji za obdobje 2017 do 2023.

Na podlagi določil Zakona o živinoreji (Uradni list RS, št. 18/02, 110/02 – ZUreP-1, 8/03 – popr., 110/02 – ZGO-1, 45/04 ZdZPKG, 90/12 – ZdZPVHVVR in 45/15) ter Uredbe o načinu in pogojih izvajanja javnih služb v živinoreji (Uradni list RS, št.99/08) se varstvo biotske raznovrstnosti v živinoreji izvaja kot javna služba nalog genske banke v živinoreji (v nadaljevanju: javna služba genske banke). V teh predpisih so opredeljeni tudi načini in pogoji za izvajanje te javne službe, ki se izvaja na podlagi Programa varstva biotske raznovrstnosti v živinoreji, katerega sprejme minister za obdobje sedmih let.

Glede na določila prvega odstavka 7. člena Pravilnika o ohranjanju biotske raznovrstnosti v živinoreji (Uradni list RS, št. 90/04 in 88/14; v nadaljevanju: pravilnik) je organizacija, ki opravlja naloge javne službe genske banke (Biotehniška fakulteta - Oddelek za zootehniko), na osnovi sprejetih in potrjenih rejskih programov, ki so vključeni v skupni temeljni rejski program ter drugih potrjenih rejskih programov in podatkov iz registra pasem z zootehniško oceno, pripravila strokovne podlage za program varstva biotske raznovrstnosti v živinoreji, ki obsega programe dejavnosti po posameznih letih in za celotno obdobje veljavnosti programa.

V skladu s četrtim odstavkom 7. člena pravilnika predlog programa varstva biotske raznovrstnosti v živinoreji na podlagi strokovnih podlagpripravijo organizacije v živinoreji, strokovno mnenje pred odločitvijo ministra o sprejemu programa pa poda še Svet za živinorejo.

Razprava:

V razpravo so se vključili člani Sveta, ki so opozorili (mag. Stane Bergant) na pomembnost varovanja lokalnih (avtohtonih in tradicionalnih) pasem. Večina naših avtohtonih in tradicionalnih pasem je vezana na pašo, pri čemer so si strategije za zaščito lokalnih pasem v odnosu do strategije za zaščito divjih zveri v nasprotju. Strategija zaščite divjih zveri tako sili rejce, da morajo živali umikati v hleve, s tem pa se onemogoča vzreja lokalnih pasem na tradicionalen način.

Člani so tudi opozorili, da subvencije za ohranitev lokalnih pasem pri nas padajo in da bi bilo potrebno te subvencije glede na razmere povišati. Primerjalno recimo druge države te subvencije dvigujejo.

Bilo je izpostavljeno vprašanje glede dviga sredstev za gensko banko v zadnjih letih. Ministrstvo je pojasnilo, da so sredstva, ki so bila v preteklosti namenjena za rejski program za perutnino in kunce, prenesena na gensko banko. V okviru genske banke se izvajanje teh rejskih programov nadaljuje, zato so bila ta sredstva prerazporejena iz STRP.

**Sklep št. 4:** **Člani Sveta so se seznanili s programom in soglasno potrdili Program varstva biotske raznovrstnosti v živinoreji za obdobje 2024 – 2030.**

**Ad 4. Razno**

Predsednica sveta v skladu s Poslovnikom določi dva ocenjevalca predloga spremembe rejskega programa za kranjsko čebelo, ki v imenu Sveta podata strokovno mnenje. Ocenjevalca bosta prejela RP s preostalim gradivom s strani ministrstva. RP s prilogami in strokovno oceno ocenjevalcev prejmejo vsi člani Sveta pred sejo, kjer bo obravnavan RP za kranjsko čebelo.

**Sklep št. 5: Predsednica je za ocenjevalca RP za kranjsko čebelo imenovala mag. Danijelo Bojkovski in mag. Andreja Kastelica.**

**Sklep št. 6: Člane Sveta za živinorejo se je pozvalo, da se posamično vključijo v argumentacijo glede zaščite rejnih živali v odnosu do strategije EU za zaščito zveri.**

Mag. Andrej Kastelic – izpostavi pravilnik o zaščiti rejnih živali, ki določa pravila glede igral za prašiče. Meni, da bi bilo potrebno o tem spregovoriti. Prav tako je govora o ograjah okrog kmetij glede na divje prašiče. Sprašuje se, če je res potrebna taka zaščita za vsako kmetijo, če recimo na nekem področju divjih prašičev ni.

K razpravi se je glede APK vključil g. Danilo Potokar, ki je pojasnil, da gre pri teh normativih za živali, ki niso v hlevih.

Pojasnila ministrice:

* višina subvencij za avtohtone in tradicionalne pasme je določena v strateškem načrtu, zato je potrebno zadevo obravnavati v okviru spremembe strateških načrtov (vključijo se vsi deležniki);
* strinja se, da se na naslednji seji izvede obravnava glede Pravilnika o zaščiti rejnih živali;
* glede APK je zadeva občutljiva. Na Švedskem so odkrili pojav APK, pri čemer ne vedo, od kod so jo dobili. Zato je previdnost nujna;
* glede zakona o zaščiti živali – prejšnji Svet je že sprejel sklep, da se tak zakon ne sprejme. Ministrstvo je podalo pripombe na zakon, ki pa niso bile v celoti upoštevane. Zato bo razprava o zakonu tekla še naprej;
* ministrica seznani člane glede aktivnosti sprejemanja zakonov, pri katerih je zaradi poplav prišlo do zamika (tudi pri zakonu o reji živali, kjer smo oblikovali delovne skupine). Delo se nadaljuje, a se je časovnica spremenila;
* glede povračila škode, se bo ta dodeljevala po različnih postopkih (*de-minimis*, škoda po izračunu izpada dohodka). Ministrica je predstavila nekaj primerov in časovnico, kako bodo tovrstni postopki potekali.
* način ocene škode (škodo na objektih ocenjujejo občinske komisije, ocene na škodi pridelkov za vse škode v letu – ocenjujejo občinske komisije, škoda na opremi, zalogah, strojih, izgubi krme ipd.);
* škoda na kmetijskih zemljiščih (3.170 ha) – ta zemljišča bo potrebno čistiti, pri čemer vemo, da bo izpad dohodka na teh zemljiščih daljši, ne le letos;
* v poplavah je prizadetih 2.700 kmetij;

Na vprašanje mag. Berganta je ministrica pojasnila, da je bil del neporabljenih sredstev iz OMD prenesen v druge ukrepe, s čimer se rešuje tiste, ki so utrpeli škodo v poplavah. Ta sredstva bodo sedaj namenjena vsem, ne le kmetom iz OMD – gre za prerazporeditev sredstev.

Na koncu so se člani Sveta kratko predstavili.

Seja se je zaključila ob 15:00 uri.

Zapisal:

Andrej Šalika

Priloga:

* Lista prisotnih
* Poslovnik Sveta za živinorejo

Poslati: članom Sveta za živinorejo po e-pošti